作者:彭元遜
標題:子夜歌
內容:視春衫、篋中半在，浥浥酒痕花露。恨桃李、如風過盡，夢裡故人成霧。臨潁美人，秦川公子，晚共何人語。對人家、花草池臺，回首故園咫尺，未成歸去。昨宵聽、危弦急管，酒醒不知何處。飄泊情多，衰遲感易，無限堪憐許。似尊前眼底，紅顏消幾寒暑。年少風流，未諳春事，追與東風賦。待他年、君老巴山，共君聽雨。